b'\n_START_ARTICLE_\nHerttua Siniparran linna\n_START_SECTION_\nSynopsis\n_START_PARAGRAPH_\nN\xc3\xa4ytt\xc3\xa4m\xc3\xb6 esitt\xc3\xa4\xc3\xa4 herttua Siniparran linnan salia, johon ulkoa johtaa pieni rautainen ovi; linna on ikkunaton ja pime\xc3\xa4. Siniparta johdattaa Judithin rautaoven kautta saliin. T\xc3\xa4m\xc3\xa4 on j\xc3\xa4tt\xc3\xa4nyt vanhempansa, veljens\xc3\xa4 ja sulhasensa seuratakseen Sinipartaa ja tullakseen h\xc3\xa4nen vaimokseen. Herttua kysyy, haluaako Judith j\xc3\xa4\xc3\xa4d\xc3\xa4 h\xc3\xa4nen luokseen, ja t\xc3\xa4m\xc3\xa4 vastaa h\xc3\xa4nen vuokseen jo j\xc3\xa4tt\xc3\xa4neen kotinsa. Siniparta painaa h\xc3\xa4net rintaansa vasten, rautainen ovi sulkeutuu heid\xc3\xa4n takanaan. Judith pyyt\xc3\xa4\xc3\xa4 Sinipartaa n\xc3\xa4ytt\xc3\xa4m\xc3\xa4\xc3\xa4n h\xc3\xa4nelle linnaansa. H\xc3\xa4n huomaa seitsem\xc3\xa4n mustaa ovea salin sein\xc3\xa4ss\xc3\xa4. H\xc3\xa4n koputtaa ensimm\xc3\xa4iseen ja kuulee vastaukseksi valittavan huokauksen. Siniparran antamalla avaimella Judith avaa oven, josta tulvii punainen valovirta huoneeseen. Ovi johdattaa kidutuskammioon, jonka sein\xc3\xa4t ovat verest\xc3\xa4 punaiset. Judith haluaa avata my\xc3\xb6s muut ovet. Toisen takana on asehuone julmine sotavarusteineen, jotka loistavat kellanpunaisessa valossa. Kolmas ovi k\xc3\xa4tkee aarrekammion loistavine kruunuineen, koruineen ja jalokivineen, joista kultainen valo s\xc3\xa4teilee. Nelj\xc3\xa4s avautuu sinenhohtoiseen puutarhaan ja viidennen oven takana on Siniparran koko valtakunta niittyineen, metsineen ja vuorineen kimmelt\xc3\xa4en auringon loistavassa valossa. Jokaisessa huoneessa Judith on n\xc3\xa4hnyt my\xc3\xb6s verta. H\xc3\xa4n tahtoo herttuan varoituksista huolimatta avata my\xc3\xb6s kaksi viimeist\xc3\xa4 ovea. Kuudennen oven avautuessa peittyy valoisa sali varjoihin. Judith n\xc3\xa4kee liikkumattoman j\xc3\xa4rvenpinnan, joka on muodostunut kyynelist\xc3\xa4. H\xc3\xa4n painautuu Siniparran rintaa vasten ja t\xc3\xa4m\xc3\xa4 suutelee h\xc3\xa4nt\xc3\xa4 pitk\xc3\xa4\xc3\xa4n. Judith kysyy, montako naista Siniparta on rakastanut ennen h\xc3\xa4nt\xc3\xa4. Kun t\xc3\xa4m\xc3\xa4 ei vastaa, pyyt\xc3\xa4\xc3\xa4 Judith h\xc3\xa4nelt\xc3\xa4 seitsem\xc3\xa4nnen oven avainta aavistaen, ett\xc3\xa4 se k\xc3\xa4tkee taakseen Siniparran aikaisemmat murhatut vaimot. Oven avautuessa astuu kuun hopeisessa valossa sis\xc3\xa4\xc3\xa4n kolme kaunista, kalpeaa naista, jokaisella yll\xc3\xa4\xc3\xa4n kruunu, viitta ja loistavat korut. Ensimm\xc3\xa4isen Siniparta kertoo kohdanneensa el\xc3\xa4m\xc3\xa4ns\xc3\xa4 aamussa, toisen keskip\xc3\xa4iv\xc3\xa4ss\xc3\xa4 ja kolmannen illassa. Judithin, vaimoista kauneimman, h\xc3\xa4n kohtasi el\xc3\xa4m\xc3\xa4ns\xc3\xa4 y\xc3\xb6ss\xc3\xa4, ja h\xc3\xa4nen j\xc3\xa4lkeens\xc3\xa4 ei ole muuta kuin ikuinen y\xc3\xb6. Siniparta astuu kolmannelle ovelle, ottaa sielt\xc3\xa4 kruunun, viitan ja kaulakorun, ja pukee Judithin y\xc3\xb6n kuningattareksi. He katsovat toisiaan pitk\xc3\xa4\xc3\xa4n. Sitten Judith k\xc3\xa4\xc3\xa4ntyy hitaasti ja seuraa aikaisempia vaimoja seitsem\xc3\xa4nnen oven taakse, joka sulkeutuu h\xc3\xa4nen j\xc3\xa4lkeens\xc3\xa4. Y\xc3\xb6 kattaa linnansalin, jonka pimeyteen Siniparta h\xc3\xa4vi\xc3\xa4\xc3\xa4.'